Die Siekte Van Die 21ste Eeu – JUIG!
Die Siekte Van Die 21ste Eeu
Daar is geen dieper hartseer as die ge-dagte of gevoel dat ons op ons eie in die wêreld is nie, dat ons geen vriende het nie, dat niemand vir ons omgee nie, dat niemand besorgd is oor wat met ons kan gebeur nie, dat niemand sou omgee as ons te sterwe sou kom en niemand 'n traan by die graf stort nie.
'n Verlate plek
In die Bybel was daar niemand wat eensaamheid erger as Dawid ervaar het nie. In 'n reeks innige smeekbede uit sy hart, het Dawid God in sy wanhoop aangeroep. Sy eie seun het teen hom gedraai, die manne van Israel het hom vervolg, en hy moes noodgedwonge uit die stad vlug en sy huis en familie agterlaat. Eensaam en verslae (Psalm 25:16) was sy enigste uitweg om hom na God te wend en om genade en God se ingryping te pleit (Psalm 25:21).
Dit is interessant dat die woord 'eensaam' nooit in die Nuwe Testament gebruik word om mense te beskryf nie, maar wel in die verwysing na verlate plekke, soos toe Jesus hom in die wildernis bevind het (Lukas 5:16).
Wat ook al die oorsaak van eensaamheid, vir die Christen is die kuur altyd dieselfde – die gemeenskap met Christus. Daardie liefdevolle verhouding met ons Here het soveel mense al deur die jare heen bemoedig. Hy is die vriend wat "nader is as 'n broer" (Spreuke 18:24), wat Sy lewe vir Sy vriende aflê (Johannes 15:13-15), en wat beloof het om ons nooit te begewe of te verlaat nie, maar om met ons te wees tot die voleinding van die wêreld (Matteus 28:20).
Wanneer jy eenmaal die liefdevolle realiteit aanvaar het dat God jou beste vriend is, is daar 'n paar praktiese stappe om te doen om eensaamheid teen te werk:
1. Besef dat jy nie alleen is nie
Ons voel almal soms eensaam. Dit beteken nie dat daar iets met jou verkeerd is nie. Mense is veral geneig om eensaam te voel tydens belangrike oorgangstye in hulle lewe, byvoorbeeld wanneer 'n jong volwassene 'n eerste beroep in 'n nuwe stad aanvaar.
2. Raak betrokke!
Sluit by 'n sportliga aan of loop 'n klas in iets waarin jy belangstel. Wees 'n vrywilliger in jou gemeenskap. As jy baie skaam is, sluit by 'n ondersteuningsgroep aan vir mense wat aan sosiale angs ly, selfs al moet jy dit aanlyn doen.
Moenie geleenthede bywoon met die enkele gedagte om vriende te maak of om mense te ontmoet nie. Probeer om met geen verwagtinge te gaan nie en dit te geniet ongeag wat gebeur. Wees op die uitkyk vir aktiwiteite wat jou interesseer en wat groepe mense betrek soos boekklubs, kerkgroepe, politieke veldtogte, konserte en kunsuitstallings.
3. Moenie daaroor tob nie
In plaas daarvan om gedurig te tob oor hoe eensaam jy voel, doen enigiets om jou gedagtes op iets anders te fokus. Gaan stap, ry fiets, of lees 'n boek. Stel ondersoek in na nuwe aktiwiteite en stokperdjies en moenie te bang wees om nuwe dinge aan te pak nie. Hou jouself besig. Te veel vrye tyd kan gevoelens van eensaamheid toelaat om ongesiens in te sluip. Bestee tyd in gebed en fellowship met God. Wanneer Hy naby is, hoef jy nooit alleen te voel nie. Jesus is 'n vriend nader as 'n broer.
4. Ontleed hoekom jy eensaam is
Soms, veral nadat 'n verhouding beëindig is, mag jy dink jy is eensaam omdat jy dit mis om in 'n romantiese verhouding met iemand te wees. Dit mag nie altyd die geval wees nie. Tydens jou verhouding kon jy dalk minder tyd met ander vriende bestee het, of vergeet het hoeveel beter jy voel wanneer jy omring is deur mense van wie jy hou en wat van jou hou. Probeer ontleed watter tipe geselskap jy werklik nodig het.
Moenie die fout begaan om terloopse kennisse met ware diep vriende wat jy met alles kan vertrou, te verwar nie. Bou daardie vertroue geleidelik op. Daar skort niks daarmee om baie kennisse te hê nie – 'n redelike groot aantal vriende met wie jy gemaklik voel om dinge mee saam te doen, sowel as 'n kleiner, meer intieme groep vriende wat jy met meer vertroulike, persoonlike inligting kan vertrou.
5. Oorweeg dit om 'n troeteldier aan te skaf
As jy werklik sonder geselskap swaarkry, oorweeg dit om 'n hond of kat by jou plaaslike dierehawe aan te neem. Daar is 'n rede waarom troeteldiere eeue reeds die mens se huisvriend is; dit kan so 'n belonende ervaring wees om die vertroue en liefde van 'n dier te win/verwerf/ kry.
6. Neem die voortou
Stel 'n uitdaging aan jouself om in sosiale verhoudinge die voortou te neem. Moenie vir ander mense wag om jou te nader nie: jy kan die inisiatief neem. Vra die persoon of hy/sy wil gesels of gaan koffie drink. Jy moet altyd belangstelling in ander toon voordat hulle in jou gaan belangstel.
7. Luister meer, praat minder!
Om na ander mense te luister en oor hulleself uit te vra, sal jou kontak met hulle meer verdiep as om net eindeloos oor jouself te praat. Moet ook nie jou bestaande kennisse uitput nie.
8. Wees 'n aangename persoon
Trek mense tot jou aan deur genotvolle geselskap te wees. Wees komplimenterend eerder as krities.
9. Leer 'n nuwe vaardigheid aan
As jy voordeel uit hierdie tyd wil trek en goed wil voel terwyl jy die beste van 'n slegte saak maak, oorweeg dit om 'n nuwe vaardigheid aan te leer. Jy kan leer om 'n instrument te bespeel, te skets, of om te dans.
Om hierdie vaardighede aan te leer, kan jou help om nuwe mense te ontmoet, maar dit sal ook 'n kreatiewe uitlaat vir jou emosies wees. Verander jou eensaamheid na iets wat mooi is.
10. Sluit by 'n aanlyngemeenskap aan
Deel jou gedagtes en ervarings of vra vrae aan diegene wat in 'n soortgelyke situasie verkeer. Wees egter net versigtig.
11. Pak iets groots aan!
Wou jy nog altyd 'n boek skryf; 'n rolprent maak? Gebruik hierdie eensaamheid as die verskoning om iets groots aan te pak. Wie weet, miskien word dit iets wat ander met hulle eensaamheid kan help…
12. Aanvaar wie jy is
Leer hoe om gelukkig met jouself te wees. Wanneer jy hou van wie jy is, kan ander dit sien. Namate jy tyd in gebed bestee, by 'n liefdevolle kerkfamilie betrokke raak en aan ander gee, sal jy leer om die mens te vier wat God jou gemaak het om te wees.
As jy eensaam voel, laat sosiale media-webwerwe soos Facebook 'n tyd lank met rus – hulle bevorder nie jou sosiale verhoudings nie. Om te sien hoe ander hulle aanlynstatus aanpas met pret wat hulle het, kan jou net eensamer laat voel. Probeer om liewer iets buitemuurs te doen. Gaan stap, speel met jou hond, of gaan kuier by jou familie. As jy voortdurend 'n gevoel van eensaamheid ervaar, kry mediese hulp. Dit mag 'n teken van depressie wees.
Voorstelle aan kerke
'n Kerk kan een van die eensaamste plekke vir 'n enkellopende persoon wees – almal lyk op die oog af vriendelik, maar kom Sondagmiddag, het almal planne behalwe die eensame persoon. Soek die eenlinge op, sluit hulle by planne en sosiale aktiwiteite in – moenie bloot aanneem dat hulle sal vra of hulleself sal uitnooi nie. Oorweeg dit ook as 'n kerk om 'kenmekaar'-geleenthede vir enkellopendes van verskeie ouderdomme te reël en te fasiliteer. Julle bied 'n veilige plek om hierdie tipe geleenthede te fasiliteer!